Balinka Község Polgármestere

8055 Balinka, Petőfi S. u. 34.

Tel: 22/411-506

E-mail: polgarmester@balinka.hu

ELŐTERJESZTÉS

közösségi együttélés szabályairól szóló rendelet megtárgyalására

Jogszabályi háttér: Alaptörvény, Magyaroszág helyi önkormányzatairól szóló CLXXXXIX. törvény.

*Tisztelt Képviselő-testület!*

Magyarország Alaptörvénye 32. cikke (1) bekezdés a. pontjában rögzíti a helyi önkormányzat azon jogát, hogy a helyi közügyek intézése körében törvény keretei között rendeletet alkosson.

A Magyarország helyi önkormányzatairól szóló CLXXXIX. törvény (továbbiakban: Mötv.) 8. § (1) bekezdése felhatalmazása alapján

Magyarország helyi önkormányzatairól szóló 2011. évi CLXXXIX. törvény 8. § (1) bekezdése b. pontja alapján a helyi közösség tagjai a helyi önkormányzat alanyaként kötelesek betartani és betartatni a közösségi együttélés alapvető szabályait. Az Mötv. 143. § (4) bekezdése d. pontja felhatalmazza a helyi önkormányzat képviselő-testületét, hogy rendeletben határozza meg a közösségi együttélés alapvető szabályait, valamint ezek elmulasztásának jogkövetkezményeit.

A hatályos szabálysértési törvény, a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény, viszonylag szűk körben szabályozza a lakossági együttélést zavaró, sértő magatartásformákat, a közterületek rendjét. A közösségi együttélés szabályait tartalmazó rendelet megalkotásával a lakosság nyugalmát zavaró magatartások szankcionálhatók lesznek, amely elősegíti a jogkövető magatartás érvényesülését.

Az Mötv. 41. § (4) bekezdése alapján a képviselő-testület hatásköreit a polgármesterre, bizottságára és a jegyzőre ruházhatja át. E jogszabályi lehetőségre figyelemmel a javaslat szerint a közösségi együttélés alapvető szabályait megsértő magatartások esetén az I. fokú önkormányzati hatáskör címzettje a jegyző.

Az eljárás lefolytatására és a bírság kiszabására az általános közigazgatási rendtartásról szóló 2016. évi CL. törvény (továbbiakban: Ákr.) rendelkezéseit kell alkalmazni a rendelet-tervezetben foglalt eltéréssel, mivel e magatartások miatti eljárások önkormányzati hatósági ügynek minősülnek.

A közösségi együttélés alapvető szabályait sértő magatartás miatt kiszabott közigazgatási bírságot a kötelezett a határozatban megszabott határidőben köteles megfizetni, amennyiben ennek nem tesz eleget, úgy az Ákr. pénzfizetési kötelezettség végrehajtására vonatkozó rendelkezései alkalmazandók.

A jelen rendelet-tervezet egy szabályozási keretet ad, a konkrét közösségi együttélési szabályokat sértő magatartásokat az egyéb önkormányzati rendeletek fogják meghatározni. A meghatározáshoz szükséges a rendeletek felülvizsgálata annak érdekében, hogy ne kerüljön meghatározásra olyan tényállás közösségi együttélés szabályait sértőnek, amelyet esetlegesen más jogszabály már bűncselekménynek, vagy szabálysértésnek minősít.

Kérem a Tisztelt Képviselő-testületet az előterjesztés megtárgyalására és a rendelet-tervezet elfogadására.

Balinka, 2018. augusztus 27.

Wéninger László

polgármester

# Balinka Község Önkormányzata Képviselő-testületének

**a közösségi együttélés alapvető szabályairól szóló**

**önkormányzati rendelet-tervezet**

**előzetes hatásvizsgálata**

**I.**

A 2011. január 1-jétől hatályos, a jogalkotásról szóló 2010. évi CXXX. törvény (a továbbiakban: Jat.) 17. §-a szerint:

**17. §** (1) **A jogszabály előkészítője - a jogszabály feltételezett hatásaihoz igazodó részletességű - előzetes hatásvizsgálat elvégzésével felméri a szabályozás várható következményeit.** Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell.

**(2) A hatásvizsgálat során vizsgálni kell**

a) a tervezett jogszabály valamennyi jelentősnek ítélt hatását, különösen

aa) társadalmi, gazdasági, költségvetési hatásait,

ab) környezeti és egészségi következményeit,

ac) adminisztratív terheket befolyásoló hatásait, valamint

b) a jogszabály megalkotásának szükségességét, a jogalkotás elmaradásának várható következményeit, és

c) a jogszabály alkalmazásához szükséges személyi, szervezeti, tárgyi és pénzügyi feltételeket.

**II.**

A Balinka Község Önkormányzata Képviselő-testületének a közösségi együttélés alapvető szabályairól szóló önkormányzati rendelet-tervezetben (a továbbiakban: Tervezet) foglaltak várható hatásai – a Jat. 17. § (2) bekezdésében foglalt elvárások tükrében – az alábbiak szerint összegezhetők.

1. **A tervezett jogszabály valamennyi jelentősnek ítélt hatása.**

E körben a Jat. szerint „különösen” a következő kategóriákat kell vizsgálni.

* 1. **A jogszabály társadalmi, gazdasági, költségvetési hatásai**

**A Tervezet társadalmi hatása:**

A Tervezet bizonyos cselekmények, magatartások elkövetésének szankcionálását, az állampolgári fegyelem megszilárdítását célozza, viszont a rendeletekben szabályozottaknak eddig is nehéz volt érvényt szerezni. Társadalmi visszatartó erőt jelenthet, illetőleg a hiányzó szabálysértési rendelkezéseket pótolni tudja.

**A Tervezet gazdasági hatása:**

A Tervezet gazdasági hatásokat nem keletkeztet, tekintettel arra, hogy a jelenleg hatályos rendelethez képest plusz költségeket nem ír elő.

**A Tervezet költségvetési hatása:**

A Tervezet kismértékű gazdasági és költségvetési hatásokat keletkeztet, mivel a magatartások elkövetőivel szemben jogerősen kiszabott pénzbírság önkormányzati bevételt jelent.

* 1. **A jogszabály környezeti és egészségi következményei**

A Tervezetben foglaltaknak környezeti és egészségi következményei nincsenek.

* 1. **A jogszabály adminisztratív terheket befolyásoló hatásai**

A Tervezet újabb adminisztratív terhet nem keletkeztet, figyelemmel arra, hogy a Tervezet a gyakorlatnak megfelelően került előkészítésre, tehát a megfogalmazott szabályok szerinti ügyintézés nem változik.

**2. A jogszabály megalkotásának szükségessége, a jogalkotás elmaradásának várható következményei**

A rendelet megalkotásának elmaradása esetén több nemkívánatos cselekmény marad szankció nélkül, melyek ronthatják a közösségi egymás mellett élés rendjét.

**3. A jogszabály alkalmazásához szükséges személyi, szervezeti, tárgyi és pénzügyi feltételek**

A Tervezet elfogadása esetén a rendelet alkalmazása a jelenlegi szabályozáshoz képest többlet személyi, szervezeti és tárgyi feltételt nem igényelnek.

Fidrich Tamásné

jegyző

# Balinka Község Önkormányzata Képviselő-testületének

**a közösségi együttélés alapvető szabályairól szóló**

**önkormányzati rendelet-tervezete**

Balinka Község Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 143. § (4) bekezdés d) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény a 8.§ (2) bekezdésében meghatározott feladatkörében eljárva a következőket rendeli el:

1. Általános rendelkezések

1.§ (1) E rendelet hatálya arra a természetes személyre, jogi személyre, jogi személyiség nélküli szervezetre terjed ki, aki Balinka Község közigazgatási területén a közösségi együttélés alapvető szabályait sértő magatartást tanúsít.

2.§. A közösségi együttélés alapvető szabályait sértő magatartást szándékosan és gondatlanul is el lehet követni.

3.§. Balinka Község Önkormányzat Képviselő-testülete rendeleteinek alkalmazásában közösségi együttélés alapvető szabályait sértő magatartásnak az a tevékenység vagy mulasztás minősül, amelyet a képviselő-testület rendeletében közösség együttélés alapvető szabályait sértő magatartásnak minősít, és nem minősül szabálysértésnek vagy bűncselekménynek, valamint a tevékenységre vagy mulasztásra törvény vagy kormányrendelet közigazgatási bírság alkalmazását nem rendeli el.

4.§. A közösségi együttélés alapvető szokásai megszegése miatt kiszabott közigazgatási bírságot átutalási postautalványon vagy banki átutalással a Balinka község Önkormányzat 11736044-15364562 számú pénzforgalmi számlájára kell befizetni.

5.§ A közösségi együttélés alapvető szabályait sértő magatartás miatti eljárás kizárólag hivatalból indítható, mely akkor sem minősül kérelemre indult eljárásnak, ha a közösségi együttélés alapvető szabályait sértő magatartást természetes személy, jogi személy vagy jogi személyiséggel nem rendelkező szervezet jelenti be.

6.§. A közösség együttélés alapvető szabályait sértő magatartás megvalósítójával szembeni eljárás lefolytatása a jegyző átruházott hatáskörében tartozik, döntése elleni fellebbezést Balinka község Önkormányzat Képviselő-testülete bírálja el.

7.§. A közösségi együttélés alapvető szabályait sértő magatartás elkövetése miatt lefolytatott eljárás során a az általános közigazgatási rendtartásról szóló 2016. évi CL. törvény rendelkezései alkalmazandóak az e rendeletben meghatározott eltérésekkel.

8.§. A közösségi együttélés alapvető szabályait sértő magatartás miatt alkalmazható jogkövetkezmények

9.§ A közösségi együttélés alapvető szabályait sértő magatartás elkövetőjével szemben százötvenezer forintig terjedő közigazgatási bírság szabható ki.

10.§. A rendelet 2018. szeptember 15. napján lép hatályba.

Wéninger László Fidrich Tamásné

polgármester jegyző

Kihirdetési záradék.

Ezen rendelet 2018…. …án kihirdetésre került: Fidrich Tamásné

jegyző